牧牛兒
作者：張耒
朝代：宋

paragraphs: 牧牛兒，遠陂牧。
遠陂牧牛芳草綠，兒怒掉鞭牛不觸。
澗邊古柳南風清，麥深蔽日野田平。
烏犍礪角逐春行，老牸卧噍饑不鳴。
犢兒跳梁沒草去，隔林應母時一聲。
老翁念兒自携餉，出門先上岡頭望。
日斜風雨濕蓑衣，拍手唱歌尋伴歸。
遠村放牧風日薄，近村牧牛泥水惡。
珠璣燕趙兒不知，兒生但知牛背樂。